2021/2022.

tanév

Ökoiskolai beszámoló

 Cibakházi Damjanich János Általános Iskola

Az Öko-munkatervünkben megfogalmazott feladatokat igyekeztünk végrehajtani.

Témahetekkel, programokkal, rajzpályázattal, akciókkal hívtuk fel a tanulók figyelmét egy-egy aktuális környezeti tényező fontosságára.

A tanév elején a takarítási világnap alkalmából az osztályok bekapcsolódtak közvetlen környezetük rendbetételébe, takarításába, azonban a korábbi években megszokott hulladékgyűjtési délutánunkat az idei évben nem tudtuk megvalósítani, elemgyűjtésre azonban egész évben van lehetőség.

A felső tagozaton több osztály vett részt a világ leghosszabb tanóráján.

Az alsó tagozatos tanulók az állatok világnapján tanulmányi séta során figyelték meg a közvetlen környezetünk állatvilágát.

Idei tanévben is a színes virágok mellett gyógynövények kerültek az iskolánk udvarán található magaságyásokba. A növényeket a gyerekek rendszeresen locsolták, gondozták a későbbiekben.

Tél folyamán az alsósokmadárodúkat készítettek, melyek az iskola udvarán kerültek kihelyezésre, illetve az első-második osztályosok a madarakról készített rajzai díszítették a folyosót. A környezettudatos vásárlással kapcsolatos ismeretekkel is gazdagodtak negyedikeseink, valamint gyógytea délutánon ismerkedtek meg a gyógyhatású növények ízével és felhasználhatóságukkal.

Faliújságjaink frissítéséről folyamatosan gondoskodtunk.

A hagyományos karácsonyváró, adventi vásárra a járványhelyzet miatt az idén sem kerülhetett sor, de a gyerekek saját készítésű ajándéktárgyakkal kedveskedtek szüleiknek. Az iskola díszítése során gondot fordítunk az újrahasznosítható, többször felhasználható anyagok alkalmazására.

Március elején egy korábbi pályázatunk megvalósításaként Zöldforgó Élményprogramon vehettek részt iskolánk diákjai. A gyerekek hasznos, a mindennapokban is használható információkat kaptak a fenntarthatóság témakörében egy izgalmas játszóház keretein belül, ahol az AR/VR technológia segítségével bepillantást nyertek a modern hulladékfeldolgozásba is. Az Alma Együttes vidám koncertjén feledhetetlen élményben volt része kis és nagydiáknak egyaránt.

A Föld órája mozgalomba is bekapcsolódtunk, azonban kevesen vettek részt a kezdeményezésben. A következő tanévben szélesebb körben szeretnénk részt venni ebben a figyelemfelhívó akcióban.

2022-ben iskolánk már 4 csapattal kapcsolódott be a ZöldOkos kupa online országos versenybe, ahol három csapattal bejutottunk a megyei fordulóba is, s dobogós, illetve pontszerző helyezéseket értünk el. A felkészülés és a verseny során hasznos ismeretekkel gazdagodtak diákjaink.

A Fenntarthatósági témahét során az osztályok megemlékeztek a természetvédelmi jeles napokról (Víz Világnapja, Föld napja), több osztály bekapcsolódott a online tanórákba is. A tisztasági verseny során a gyerekek szívesen végezték az osztályok pontozását, s a takarító nénik véleményét is figyelembe vettük. Az elemgyűjtést is meghirdettük, azonban ezen e területen még fejlődhetünk. A Madarak és fák napja alkalmából gyalog-és kerékpártúrákon fedezték fel az osztályok közvetlen környezetünk érdekességeit

A tanév végén a nyári táborok során is gyakran felkeresték a táborozók a közeli Holt-Tisza szépségeit, gondozták a magaságyásokat, vászontáskákat díszítettek, hasznos tárgyakat készítettek.

A tanév során élményszerű programokkal, játékos, tevékenykedtető formában igyekeztünk felhívni tanulóink figyelmét a fenntarthatóságra a járványügyi korlátozásoknak megfelelve.

2022. augusztus 30.

 Fülöpné Szabó Irén